Differentiering i en specialklasse 6.årgang i faget historie

Af Lene Kathrine Jensen, lærer på Katrinebjergskolen i Aarhus

Når nogle elever er blevet placeret i en specialklasse, er det så ikke differentiering i sig selv? Jovist, men i specialklassen starter den egentlige differentiering. Her gælder det om, at de voksne lærer de enkelte børns kompetencer og vanskeligheder at kende for derefter at kunne støtte på den rigtige måde.

## Livet i en specialklasse

Når jeg som lærer skal karikere livet i en specialklasse, kommer jeg tit til at tænke på The Sketch Show UK - Phobias Workshop – YouTube. I denne sketch går det da helt galt, da personerne i en slags selvhjælpsgruppe kommer til at aktivere hinandens fobier. Én kan ikke tåle stilhed, en anden tænder af på pludselige udbrud, en tredje begynder at gø som en hund af andres fobier osv. Pludselig sidder de alle og hopper og spjætter, gør og får underlige trækninger. I en specialklasse kan elevers eller en lærers uhensigtsmæssige reaktioner afstedkomme en kædereaktion, så hele klassen pludselig regredierer til et stadium, de burde have forladt. Som voksen gælder det om at skærme eleverne og ikke udsætte dem for rammer og situationer, der kan være med til at trigge dem, så de pludselig hænger i lysekronerne. Det handler om differentiering.

Nedenstående er en beskrivelse af et undervisningsforløb, der stadig er i gang. I specialklassen er der seks elever. Alle med dansk som andetsprog. De skal alle udfordres men ikke knække halsen. Emnet er Det gamle Egypten i faget historie.

# Kontekst

Jeg har undervist klassen i et år og et par måneder. Status er, at klassen har haft en omtumlet tilværelse på grund af elevernes store individuelle vanskeligheder og på grund af ustabilitet på personalesiden. Efter elevernes eget store ønske er klassen efter sommerferien blevet i stand til at modtage fælles undervisning.

Det er sket efter en periode med manglende trivsel i klassen og på baggrund af, at eleverne for et år siden hovedsageligt blev undervist individuelt med meget konkrete opgaver på deres afskærmede ”kontorer”.

Nu har vi haft gang i det fælles arbejde i 2 måneder. Der er kommet meget godt ud af det, så som stolthed og fællesskabsfølelse og nogle gode stunder med fælles gennemgang og dialoger. Nogle elever, der har impressiv og ekspressivt sproglige vanskeligheder, er dog begyndt at falde lidt fra. Der er en fast pædagog tilknyttet klassen. Under normale omstændigheder er vi således to hold varme hænder til at støtte og hjælpe. Vores opgave er at få øje på resurser og udviklingszoner og at kompensere for det enkelte barns handicap, så det ikke benytter sig af tillærte overspringshandlinger og strategier for at undgå krav og læring.

Initiativet til dette forløb er bl.a. taget, fordi vi vurderer, at i hvert fald én elev har været i en overkravssituation i nogle fællesundervisningstimer. Han er normalt en medgørlig elev, men har tidligere været så langt ude, at han kastede et bord ud af vinduet.

# ”Skibet bygges, mens vi sejler”

Planlægningen af forløbet er ikke fuldbyrdet på forhånd, men skrider frem, efterhånden som elevernes ønsker logistisk kan tilpasses hinanden. Intentionen er, at differentieringen i undervisningen i ovenstående emne skal foregå på flere planer, på *læringsstil*, *valg af underemne,* *arbejdsform og organisering.* Eleverne skal være medbestemmende. Den overordnede differentiering i forhold til *selve den faglige tilegnelse ligger implicit i organiseringen.* Elevernes evne til at huske og forstå sproget og begreberne og de faglige udtryk er forskellige. I de afgivne ønsker viser det sig, at de elever, der har brug for støtte til bearbejdning af den faglige tekst, som danner grundlaget for emnet, selv vælger delvist at arbejde i en gruppe med en voksen, som styrer. Der er to elever, der på det seneste er kommet med lignende ytringer. ”Altså jeg forstår simpelthen ikke det her historie!”, og det er endda efter fælles gennemgang og snak. Det er noget, vi har lyst til at råde bod på.

# Forløbet

Fælles start

Forløbet starter i dansk med udlevering af bogen ”Det gamle Egypten”, De små fagbøger, Eleverne skal via punktlæsning mm få overblik over bogens opbygning med indholdsfortegnelse, stikordsregister osv. Såkaldt faglig læsning.

Nogle dage senere får de udleveret bogen igen. De får lige 5 minutter til igen at kigge i bogen, som har mange billeder, i håb om, at de kan danne sig en forestilling om, hvilket emne vi har gang i. Flere af vores elever kan ikke selv genkalde uden visuelle hjælpemidler. Man kan ikke bare spørge, hvad ved du om Egypten. Der skal gives små hints.

Når de har afleveret bogen, skal de nu udfylde et skema, hvor de skal skrive stikord om, hvad de ved om det gamle Egypten. De skal gøre det i forhold til emner som: landskab, klima, bygningsværker, mad og drikke, landbrug, farao, guderne, de døde, tegn og skrift osv., altså de samme emner som bogens kapitler indeholder. Nogle skal allerede her have hjælp af en voksen til at aktivere billederne af det, de har set i bogen tidligere, eller det de ved i forvejen. Igen en vigtig differentiering, man må gøre sig i specialklassesammenhæng. Forløbet skal afsluttes med, at de til den tid skal gøre det samme igen. Undervejs differentierer vi også ved at agere sekretærer for et par elever. Når det ikke er den skriftlige formuleringsevne, der er i fokus, skal mangel på samme ikke tage modet fra børnene.

3 afkrydsningsskemaer

Nu skal de udfylde 3 skemaer

*1)Hvad ønsker du/har du brug for at lære noget mere om?* Allerede nævnte emner kan krydses af.

*2)Metode. Hvis du selv kunne bestemme, hvordan kunne du så tænke dig arbejde med emnet?* Tegne, skrive på computeren, skrive en historie om en dreng, der lever i Egypten, lave power point præsentation, lave planche, fortælle klassen om dit emne, bygge en pyramide, skrive noget hieroglyffer, lave drama, se en film om emnet, lave en børnebog, fortælle en 1.klasse om emnet; find selv på mere.

*3)Organisering. Hvordan vil du helst arbejde?* Gruppearbejde, arbejde alene, arbejde to og to, arbejde i en gruppe, hvor der er en voksen, så den voksne kan hjælpe med at læse og forstå.

Nu opstår noget uventet: En elev tager mig til side og spørger, om han og en anden må få lov til at lave et projektarbejde, sådan som de ældre elever gør det. Det ender med, at jeg giver dem lov, selvom jeg ved, de har svært ved at planlægge, danne overblik og holde sig selv i gang.

Så går vi i gang

Ud fra ønskerne dannes to hovedgrupper:

1)En gruppe, der gerne vil prøve kræfter med projektarbejde: lave noget derhjemme, fremlægge og finde billeder og fortælle. Jeg fortæller, at det hører med til denne arbejdsform at lave logbog og selvevaluering.

2) En stamgruppe, hvor der i begyndelsen arbejdes med grundteksten og laves pædagogiske visualiseringer af før faglige og faglige udtryk. Den voksne styrer i denne gruppe.

Oversigt over organiseringen, som den udformer sig undervejs:

|  |  |  |  |  |  |  |
| --- | --- | --- | --- | --- | --- | --- |
|  | **Organisering** | | | | | |
| ”projektgruppe”. En voksen er vejleder | | Stamgruppe med en voksen | | | |
| **elev** | 5 | 6 | 1 | 2 | 3 | 4 |
| **Underorganise-**  **ring** |  | | alene/to | gruppe | alene | alene/to |
| **metode** | Skrive tekst på computer  -finde billeder på nettet  -fremlægge for klassen  -senere fortælle for en 1.klasse | | -Se film om DgE  -Lave power point  -evt lave planche | Har ikke valgt noget | -Se film om DgE  -Skrive en historie om en dreng fra DgE  -skrive tekst til elev 4´s tegninger  -lave et årshjul med de 3 årstider | -Se film om DgE  -tegne  -læse  -skrive |
| **underemne** | Tutankhamon | | Børns liv i DgE | Guderne | Årets gang i DgE | Årets gang i DgE/ hieroglyffer |
| **Mål lavet i samarbejde med eleverne** | At prøve kræfter med at arbejde selvstændigt. Lave logbog og evaluere  Evt fortælle for en mindre klasse.  Kunne svare mundtligt/skrift-ligt på de fleste af de spørgsmål, som de øvrige arbejder med | | At få en grundlæggende forståelse for hvilket samfund DgE var og kunne gøre rede for ca. 7 nye udtryk mundtligt eller skriftligt og 5 inden for eget underemne | At få en grundlæggende forståelse for hvilket samfund DgE var og kunne gøre rede for ca. 5 nye udtryk mundtligt eller skriftligt og 5 inden for eget underemne | At få en grundlæggende forståelse for hvilket samfund DgE var og kunne gøre rede for ca. 7 nye udtryk mundtligt eller skriftligt og 5 inden for eget underemne | At få en grundlæggende forståelse for hvilket samfund DgE var og kunne gøre rede for ca. 10 nye ord/begreber mundtligt eller skriftligt og 5 inden for eget underemne |
| **evaluering** | Som de øvrige, men også fremlæggelse.  Italesættelse undervejs om deres egen læring i form af logbog. | | Dialogspørgsmål parvis og leg med ordkort.  Udfylde skemaet: ”Hvad ved du nu om Det gamle Egypten?”.  Evaluere til slut med eleverne enkeltvis | | | |

Drøvtygning i stamgruppen

Den væsentligste differentiering skal bero på, at de lærer forskelligt, og har forskellige behov for at indlære nyt stof. Til denne gruppe har jeg til selve læsningen lavet praktiske opgaver, der skal løses undervejs. Eksempler: For at belyse, at Sahara ligger som et ”bredt bælte” hen over Afrika, tale om, at et bælte er andet end det, der holder bukserne oppe. Indtegne Sahara på et kort over Afrika. Indtegne Nilen på kortet. Lave en tidslinje. Undervejs tale med eleverne om, hvordan en tidslinje er bygget op. Flere af dem har ikke forstået systemet, selvom vi har en tidslinje hængende over tavlen. Indsætte ”for 5000 år siden”. ”Dengang boede der allerede mennesker langs Nilens bredder.” Jeg har fundet et billede af et ”dige” for at illustrere fænomenet. Tegne Nilens bredder osv. osv.

Projektgruppen. Højt at flyve…

Den voksne prøver at styre deres høje ambitionsniveau. Der går tid med, at de ikke vil have hjælp og de får ikke produceret så meget. Lidt efter lidt får den voksne lov til at hjælpe med at lave struktur. Undervejs hjælpes eleverne med at forstå nogle begreber. Der igangsættes logbogsskrivning. Det løber ud i sandet. Først vil de arbejde med et emne, som de ikke kan finde oplysninger om på nettet, og de vil have flere emner i spil. Senere afgrænses opgaven til, at de skal kunne besvare spørgsmål om Tutankhamon og finde billeder på nettet, der understreger emnet.

Fælles aktiviteter

Efter et par gange med gruppearbejde laver vi en fællesaktivitet. Jeg har produceret nogle ordkort med tegninger på for at repetere ord fx ørken, kanal, Nilen, frugtbart slam. Klassen leger en leg, som de kender fra faget dansk. Den går ud på, at de holdvis skal gætte et ord, når en kammerat forklarer ordet/begrebet med andre ord.

Da næsten alle har ønsket at se en film om emnet, finder jeg frem til en og vil gøre det til en fællesaktivitet. Men på grund af mandefald bliver det til, at vi ser filmen af to omgange i to grupper. Jeg giver en kort introduktion til filmen ”Krokodiller og konger” og prioriterer undervejs at standse filmen og svare på spørgsmål. Filmen falder godt i tråd med grundbogens fokus og eleverne virker engagerede. Dens fantastiske naturoptagelser side om side med den historisk dokumentariske fortælling om det overnaturlige i de gamle egypteres liv går op i en højere enhed.

Denne filmiske oplevelse giver brændstof for eleverne, og da vi atter sidder i stamgruppen, er bogens tekst mere levendegjort for eleverne. I stamgruppen arbejdes der nu med tekstlæsning og valg af underemne. Eleverne arbejder alene og parvis videre med tegneopgaver, skriveopgave, lave PowerPoint osv.

Den næste fællesaktivitet er oprindeligt planlagt som en cooperative learning aktivitet, men den konverteres til en mere individuel mundtlig og skriftlig repetition af stoffet fra filmen fx: Hvad var de to vigtigste naturfænomener for egypterne? Svar: Solen og Nilen

# Status i skrivende stund

*Stamgruppen* er stadig i gang med hver deres små underopgaver. To af eleverne har talt om at prøve at lave papir af noget, der ligner papyrus, og jeg har anbefalet en elev at lave et årshjul for at vise årets gang i marken. Sidegevinsten er måske, at hun selv derigennem kan få styr på vores egne fire årstider. For det har hun nemlig ikke.

*Projektgruppen* arbejder videre med deres indsnævrede emne og vil nu godt have voksenhjælp. Vi skal evaluere med dem og hjælpe dem med at skrive en logbog. Jeg vil foreslå, at de skal starte samarbejdet med 1.klasse ved helt enkelt at læse for et par elever og samtale om emnet, for at det bliver en succesoplevelse. Mit håb er, at vi kan finde en struktur, der kan bruges igen i andre forløb. Næste gang ved de mere om, hvad de går ind til og kan forestille sig slagets gang og faldgruberne. Jeg kan fx lave et forlæg til dem til at arbejde ud fra, en slags manual, der kan hjælpe dem med at holde fokus og danne skabelon for logbogsnotater. De skal begynde at acceptere, at de kan profitere af støtte til at danne det forkromede overblik over, hvor de er i processen, og hvad næste skridt er.